《次韵茂元独速歌》
宋代·刘子翚

大儿行文学苏黄，暗潮无声走茫茫。
小儿分题拟甫白，手抉蟆颐取冰魄。
自成机杼谁如君，悲歌乃有可怜色。
晓来春归荠叶新，青女摧之良不仁。
那知妙龄气如许，一睨辟易惊千人。
我亦归为村衰翁，接花成条欹屋红。
跣行肯追蹀躞步，杯饮不羡琉璃锺。
相逢他事不发语，醉面彻日承溪风。
君不见丰碑模糊立岘首。又不见繐帷虚斟百眉侑。
何如吾侪见在身，有口犹堪著醇酎。
陶陶兀兀未全非，赫赫炎炎岂长有。
砚峰绝顶抚孤松，伊谁及此苍髯寿。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。